PRIMOŽ TRUBAR

Primož Trubar je bil začetnik slovenske književnosti, saj je 1550 izdal prvi slovenski knjigi: Abecednik in Katekizem.

Rodil se je 1508 na Rašici pri Velikih Laščah v družini mlinarja. Šolal se je na tujem, mdr. na Reki, v Salzburgu, Trstu in na Dunaju. V tem času je nanj pomembno vplival škof Bonomo, ki ga je seznanil s protestantskimi nazori.

Kot duhovnik je deloval v več slovenskih krajih, npr. v Loki pri Zidanem Mostu, Laškem in Ljubljani.

Domače cerkvene oblasti so ga zaradi protestantskih idej pogosto preganjale, tako da je večkrat pobegnil v Trst in Nemčijo. Na Nemškem je tudi umrl – 1586 v Derendingenu.

Trubar je objavil 22 knjig v slovenščini in 2 v nemščini, poleg Abecednika in Katekizma še Cerkovno ordningo (Cerkveni red), Ta celi novi testament (prevod Nove zaveze), Tri duhovske pejsni (Tri duhovne pesmi) ...

Ker je bil prvi, ki je zapisal slovenski jezik, je moral postaviti temelje knjižnega jezika. Osnoval ga je na ljubljanskem oz. osrednjeslovenskem govoru, dodal pa mu je dolenjske značilnosti (npr. vejdel) in nemške besede (npr. štuki, bukvice).

Prvi dve knjigi je napisal v gotici, kasneje pa je uporabljal latinico (bohoričico).

Od leta 1550, ko sta izšli prvi slovenski knjigi, do leta 1595 je bilo na Slovenskem literarno–zgodovinsko obdobje reformacija oz. protestantizem, temu pa je sledila protireformacija.